Is die VSA weer terug in 1968? - Orania Beweging
Is die VSA weer terug in 1968?
Jul 15, 2016 | Nuus | 0 comments
Op 4 April 1968 is die swart burgerregte aktivis Martin Luther King op die balkon van 'n hotel in die Amerikaanse stad Memphis doodgeskiet. In die dae, weke en maande wat daarop gevolg het, het rassespanning regoor Amerika toegeneem en is veertig onskuldige mense in gewelddadige aanvalle dood en is eiendom in meer as 100 Amerikaanse stede tydens gewelddadige betogings beskadig.
Die Verenigde State van Amerika het 'n lang geskiedenis van rassespanning wat van tyd tot tyd op geweld en selfs lewensverlies uitgeloop het. Gedurende 2015 is net meer as 100 swart mans deur polisielede in die VSA doodgeskiet. Talle soortgelyke voorvalle het reeds vanjaar voorgekom en twee insidente verlede week in Louisiana en Minnesota het tot betogings regoor Amerika aanleiding gegee. Die sogenaamde "Black Lives Matters"-aktivistegroep het vurige uitsprake teen wit polisielede gemaak en opruiende byeenkomste wat aan die optogte van 1968 herinner, vind tans daagliks in groot Amerikaanse stede plaas.
Verlede Donderdagaand se aanval deur 'n swart man in die strate van Dallas op wit polisielede waarin vyf polisielede dood en talle beseer is, moet binne die konteks van hierdie opruiende retoriek gesien word. Hoewel Micah Johnson volgens alle aanduidings nie as deel van 'n georganiseerde groep die aanval beplan het nie, is hy wel deur die retoriek van die leiers van "Black Lives Matters" beïnvloed en was sy aanvalle volledig rasgedrewe.
Vrydag het 'n swart man op motoriste in Tennessee begin losbrand. 'n Vrou is dood en talle mense onder wie 'n polisieman is ernstig beseer. Die skieter het erken dat hy deur die rassevoorvalle gedryf is en dat hy wit mense wou doodskiet. Soortgelyke voorvalle het ook oor die naweek in Georgia en Missouri plaasgevind.
Navorsing toon dat 'n swart man in Amerika 'n nege keer groter kans as 'n wit man staan om deur 'n polisieman geskiet te word. Hierdie statistiek wek die indruk dat die polisie rassisties is en dat swart mans in die algemeen geteiken word. Wat egter ook waar is, is dat 52% van alle moorde in die VSA deur swart persone gepleeg word terwyl swart mense slegs 13% van die land se bevolking uitmaak. Sowat 93% van swart mense wat vermoor word, word deur 'n ander swart persoon vermoor. Geweldsmisdaad is 'n enorme probleem in swart gemeenskappe regoor die VSA en gevolglik maak die hoë voorkoms van konfliksituasies tussen swart mans en die polisie sin. Sowat 12% van alle polisielede in die VSA is swart en die hoof van die polisiedepartement in Dallas is self 'n ervare swart man wat vir baie jare reeds in die polisie diens doen. Argumente oor 'n sistematiese fokus deur wit polisiedepartemente op arm swart gemeenskappe dra dus nie water nie.
Die VSA staan vandag voor enorme uitdagings net soos in 1968. Enkele gevalle waar wit polisielede onregmatig geweld teen swart mans gebruik het, lei nou tot grootskaalse mobilisering in die swart gemeenskap wat tot gewelddadige aanvalle aanleiding gee. Rassistiese uitsprake van wit teen swart en swart teen wit neem toe. Toenemende diversiteit bied voortdurende uitdagings vir die VSA. Sterk leierskap sal nodig wees om gemeenskappe elk tot hul reg te laat kom en die vlam van rassehaat te laat verdor.